*ЖОБА*

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне білім беру және тәлімгерлік мәселелері бойынша өзгерістер мен толықтырулар енгізу туралы**

1-бап. Қазақстан Республикасының мынадай заңнамалық актілеріне өзгерістер мен толықтырулар енгізілсін:

1. «Қазақстан Республикасындағы жергілікті мемлекеттік басқару және өзін-өзі басқару туралы» 2001 жылғы 23 қаңтардағы Қазақстан Республикасының Заңына:

1) 6-баптың 1-тармағы мынадай мазмұндағы 3-1) тармақшамен толықтырылсын:

«3-1) әкімнің ұсынуы бойынша тиісті аумақтың білім беруді дамыту жоспарын бекіту;»;

2) 27-баптың 1-тармағы мынадай мазмұндағы 15-2) тармақшамен толықтырылсын:

«15-2) кешкі (ауысымды) оқу нысанын қоса алғанда, мектепке дейінгі ұйымдарда, бастауыш, негізгі орта және жалпы орта білім беру ұйымдарында және жалпы орта білім беруде, техникалық және кәсіптік, орта білімнен кейінгі және қосымша білім беруде (қылмыстық-атқару жүйесінің түзеу мекемелеріндегі білім беру ұйымдарын қоспағанда) білім беру сапасын қамтамасыз етеді;»;

3) 29-баптың 1-тармағы мынадай мазмұндағы 16) тармақшамен толықтырылсын:

«16) кешкі (ауысымдық) оқыту нысанын қоса алғанда, мемлекеттік мектепке дейінгі ұйымдарды, бастауыш, негізгі орта және жалпы орта білім беру ұйымдарды және орта, техникалық және кәсіптік, орта білімнен кейінгі және қосымша білім беру ұйымдарын (қылмыстық-атқару жүйесінің түзеу мекемелеріндегі білім беру ұйымдарын қоспағанда) материалдық-техникалық қамтамасыз ету жөнінде шаралар қабылдайды, сондай-ақ авариялылыққа жол бермеу және (немесе) сейсмикалық орнықтылықты арттыру үшін олардың жай-күйіне бақылауды жүзеге асырады.».

2. «Қазақстан Республикасындағы сәулет, қала құрылысы және құрылыс қызметі туралы» 2001 жылғы 16 шілдедегі Қазақстан Республикасының Заңына:

1) 27-2-баптың 2 және 3-тармақтары мынадай редакцияда жазылсын:

«2. Құрылысжайларжы жобалау кезінде терезе саңылауларының қауіпсіздік құлыптарымен қамтамасыз етілуін ескере отырып, өмірлік циклдің барлық сатысында оның ішінде қалыпты пайдалану, төтенше жағдайлар, құрылыс-монтаждау жұмыстарын жүргізу кезінде болжамды бұзушылықтар және рұқсат етілмейтін құрылыс кезіндегі адам өмірі мен денсаулығына және қоршаған ортаға төнетін барлық ықтимал қауіптер сәйкестендірілуі және ескерілуі тиіс.

3. Құрылыс-монтаждау жұмыстарын жүргізу кезінде құрылыс салушы терезе саңылауларының жобалық құжаттамада айқындалған қауіпсіздік құлыптарымен қамтамасыз етілуін ескере отырып, қауіпсіздікті қамтамасыз ету жөніндегі шаралардың бүкіл кешенін орындауға және құрылысжайларды салудың түрлі сатыларында олардың орындалуын бақылау мен қадағалау мүмкіндігін қамтамасыз етуге міндетті.»;

2) 49-баптың 2-тармағы мынадай мазмұндағы екінші бөлікпен толықтырылсын:

«Тұрғын аймақтарда әлеуметтік инфрақұрылым объектілерін (білім беру және денсаулық сақтау объектілерін) орналастыру ескерілмей, көппәтерлі тұрғын үйлерді (үйлердің) салуға жол берілмейді.».

3. «Қазақстан Республикасындағы баланың құқықтары туралы» 2002 жылғы 8 тамыздағы Қазақстан Республикасының Заңына:

1) 1-бап мынадай мазмұндағы 8-1) және 8-2) тармақшалармен толықтырылсын:

«8-1) жетім балаларға, ата-анасының қамқорлығынсыз қалған балаларға тәлімгерлік (бұдан әрі – тәлімгерлік) – білім беру ұйымдарындағы он жасқа толған жетім балалардың, ата-анасының қамқорлығынсыз қалған балалардың өз бетінше өмір сүруіне дайындалуына жеке қолдау және көмек көрсетуге бағытталған Қазақстан Республикасының кәмелетке толған азаматының қызметі;

8-2) жетім балаларға, ата-анасының қамқорлығынсыз қалған балаларға арналған тәлімгер (бұдан әрі – тәлімгер) – тәлімгерлік туралы үлгілік шарт негізінде тәлімгерлікті жүзеге асыратын Қазақстан Республикасының кәмелетке толған азаматы;»;

 2) мынадай мазмұндағы 28-2-баппен толықтырылсын:

«28-2-бап. Тәлімгерлік

1. Жетім балаларға, ата-анасының қамқорлығынсыз қалған балаларға тәлімгерлікті өтеусіз негізде жүзеге асыратын тәлімгер бекітілуі мүмкін. Тәлімгерлікті ұйымдастыру тәртібін Қазақстан Республикасының балалар құқықтарын қорғау саласындағы уәкілетті органы айқындайды.

2. Тәлімгер жетім балалардың, ата-анасының қамқорлығынсыз қалған балалардың өз бетінше өмір сүруге дайындалуын жеке қолдау және көмек көрсетеді.

3. Мыналар:

1) сот әрекетке қабілетсіз немесе әрекет қабілеті шектеулі деп таныған адам;

2) жұбайы (зайыбы) сотпен әрекетке қабiлетсiз немесе әрекет қабiлеті шектеулі деп танылған адам;

3) сот ата-ана құқығынан айырған немесе сот ата-ана құқықтарын шектеген адам;

4) өзіне Қазақстан Республикасының Заңымен жүктелген міндеттерді тиісінше орындамағаны үшін қорғаншы немесе қамқоршы міндеттерінен шеттетілген адам;

5) бұрынғы бала асырап алушы, егер оның кінәсінен сот бала асырап алуды алып тастаса;

6) денсаулық жағадайына байланысты ата-ана құқықтарын жүзеге асыра алмайтын адам (адамның бала асырап ала алмайтын, оны қорғаншылыққа немесе қамқоршылыққа, патронатқа қабылдай алмайтын аурулары болған кезде, олардың тiзбесiн денсаулық сақтау саласындағы уәкілетті орган белгiлейдi);

7) тұрақты тұрғылықты жері жоқ адам;

8) дәстүрлi емес жыныстық көзқарасты ұстанатын адам;

9) қасақана қылмыс жасағаны үшін өтелмеген немесе алынбаған соттылығы бар адам;

10) тәлімгерлік белгіленген кезде оған Қазақстан Республикасының заңнамасында белгіленген ең төмен күнкөріс деңгейімен қамтамасыз ететін табысы жоқ адам;

11) наркологиялық немесе психоневрологиялық диспансерлерде есепте тұрған адам;

12) адам өлтіру, денсаулыққа қасақана зиян келтіру, халық денсаулығына және адамгершілікке, жыныстық тиіспеушілікке қарсы қылмыстық құқық бұзушылықтары, экстремистік немесе террористік қылмыстары, адам саудасы үшін сотталғандығы бар немесе болған, қылмыстық қудалауға ұшырап отырған немесе ұшыраған адамдар (өздеріне қатысты қылмыстық қудалау Қазақстан Республикасы Қылмыстық-процестік кодексінің 35-бабы бірінші бөлігінің және 2) тармақшалары негізінде тоқтатылған адамдарды қоспағанда) тәлімгер бола алмайды.

4. Тәлімгер:

1) балаға оның тұрған, оқыған, емделген, сауықтырылған жері бойынша баруға, сондай-ақ баланың және бала орналасқан ұйымның келісімімен баламен оның тұрған, оқыған, емделген, сауықтырылған жерінен тыс жерде қарым-қатынас жасауға;

2) білім беру процесімен байланысты емес кезеңдерде (каникулдар, демалыс және мереке күндері) балаға қосымша білім беру және медициналық көрсетілетін қызметтер алуға көмек көрсетуге құқылы.

4. Тәлімгердің:

1) баланы Қазақстан Республикасының аумағынан тыс жерлерге әкетуге;

2) баланы медициналық көмек көрсету үшін медициналық ұйымға жатқызу немесе ішкі істер органдарына жеткізу жағдайларын қоспағанда, баланы үшінші тұлғалардың (жеке және (немесе) заңды тұлғалардың) қадағалауымен қалдыруға;

3) тәлімгерлік туралы шарттың өзге де талаптарын бұзуға құқығы жоқ.

5. Тәлімгер:

1) онымен бірге болу кезеңінде баланың өмірі мен денсаулығына жауапты болуға;

2) қорғаншылық немесе қамқоршылық жөніндегі функцияларды жүзеге асыратын органдарға немесе бала тұрған ұйымға баланың өміріне және (немесе) денсаулығына қауіп төндіретін жағдайдың туындағаны, оның ауырғаны, оның жарақат алғаны, оны медициналық ұйымға немесе ішкі істер органдарына орналастырғаны туралы дереу хабарлауға;

3) тәлімгерлік туралы шарттың өзге де талаптарын сақтауға міндетті.».

4. «Білім туралы» 2007 жылғы 27 шілдедегі Қазақстан Республикасының Заңына:

1) 1-бапта:

2-1) тармақшада «оқытушының» деген сөзден кейін «(педагогтің) білім беру бағдарламасының оқу нәтижелеріне қол жеткізуіне қажетті;» деген сөздермен толықтырылсын;

2-3) тармақша мынадай редакцияда жазылсын:

«2-3) аккредиттеу органы – аккредиттеу стандарттары (регламенттері) негізінде білім беру ұйымдарына институционалдық және (немесе) мамандандырылған (бағдарламалық) аккредиттеуді жүргізетін заңды тұлға;»;

мынадай мазмұндағы 10-3) және 13-2) тармақшалармен толықтырылсын:

«10-3) білім беру жүйесі мен білім беру процесін әдіснамалық және ғылыми-әдістемелік қамтамасыз ету - мемлекеттік жалпыға міндетті білім беру стандарттарының жобаларын, үлгілік оқу бағдарламаларын, үлгілік оқу жоспарларын, білім беру (оның ішінде эксперименттік) бағдарламаларын, нормативтік-әдістемелік, ғылыми-әдістемелік және оқу-әдістемелік материалдарды дайындауды, оларды сынақтан өткізуді, енгізуді, мониторингілеу, сондай-ақ білім беру саласындағы зерттеулерді қамтитын іс-шаралар;»;

«13-2) білім беру сапасы – білім алушының және тәрбиеленушінің білім беру қызметі мен даярлығының олардың мемлекеттік жалпыға міндетті білім беру стандарттарына, жеке тұлғаның, қоғамның және мемлекеттің қажеттіліктеріне сәйкестік дәрежесін білдіретін кешенді сипаттамасы;»;

14) тармақша мынадай редакцияда жазылсын:

 «14) білім беру сапасын бағалаудың ұлттық жүйесі - білім беру сапасына сәйкестікті белгілеудің институционалдық құрылымдары, рәсімдері, нысандары мен әдістерінің жиынтығы;»;

мынадай мазмұндағы 14-1) және 21-8) тармақшалармен толықтырылсын:

«14-1) білім беру сапасының мәдениеті – ішкі және сыртқы бағалау рәсімдерінің көмегімен қалыптастырылатын және білім беру ұйымдарындағы білім беру қызметінің субъектілері қолдайтын білім беру процесіне қатысушылардың құндылықтары мен сенімдері жүйесі;»;

«21-8) желілік мектептер – орналасқан жеріне қарамастан бірыңғай мамандандырылған жалпы білім беретін оқу бағдарламасын іске асыратын орта білім беру ұйымдары;»;

26), 36), 42) және 53-5) тармақшалар мынадай редакцияда жазылсын:

«26) институционалдық аккредиттеу – мәлімделген мәртебесіне және аккредиттеу органының белгіленген стандарттарына сәйкес білім беру ұйымында сапаны ішкі қамтамасыз ету жүйесі процестерінің тиімділігін аккредиттеу органының бағалау рәсімі;»;

«36) кредиттік оқыту технологиясы – білім алушылардың академиялық кредиттерді жинақтай отырып, пәндерді және (немесе) модульдерді оқып зерделеу дәйектілігін таңдауы және дербес жоспарлауы негізіндегі оқыту;»;

«42) мамандандырылған (бағдарламалық) аккредиттеу – білім беру ұйымы іске асыратын жекелеген білім беру бағдарламаларының сапасын бағалау рәсімі;»;

«53-5) жоғары және жоғары оқу орнынан кейінгі білім беру саласындағы танылған аккредиттеу органдарының тізілімі – ғылым және жоғары білім беру саласындағы уәкілетті орган қалыптастырған және бекіткен Экономикалық ынтымақтастық және даму ұйымына (ЭЫДҰ) мүше мемлекеттердің аккредиттеу органдарының тізілімдеріне және (немесе) қауымдастықтарына енгізілген ұлттық және шетелдік аккредиттеу органдарының тізбесі;»;

мынадай мазмұндағы 42-2) және 52-1) тармақшалармен толықтырылсын:

«42-2) мектепке дейінгі, орта, арнайы, мамандандырылған, техникалық және кәсіптік, орта білімнен кейінгі білім беру, қосымша білім беру саласындағы танылған аккредиттеу органдарының тізілімі – білім беру саласындағы уәкілетті орган қалыптастырған және бекіткен ұлттық және шетелдік аккредиттеу органдарының тізбесі;»;

«52-1) сапаны ішкі қамтамасыз ету жүйесі – білім беру ұйымдарындағы білім беру процесі мен білім беру ортасының сапасын қамтамасыз ету саясатының, стандарттарының, құралдарының жиынтығы;»;

2) 5-бап мынадай мазмұндағы 46-1) және 90-1) тармақшалармен толықтырылсын:

«46-1) білім беру ұйымдарының ішкі тәртіптемесінің үлгілік қағидаларын әзірлейді және бекітеді;»;

«90-1) бюджетті атқару жөніндегі орталық уәкілетті органмен келісу бойынша уәкілетті органда есепте тұрған девиантты мінез-құлқы бар балалар үшін мемлекеттік спорттық және шығармашылық тапсырысты жан басына шаққандағы нормативтік қаржыландыру қағидалары мен квоталарын бекітеді;»;

3) 6-бапта:

1 тармақ мынадай мазмұндағы 2-1) тармақшамен толықтырылсын:

«2-1) тиісті аумақтың білім беруді дамыту жоспарын бекіту туралы шешім қабылдайды;»;

2-тармақта:

1-2), 1-3) және 2) тармақшалар мынадай редакцияда жазылсын:

«1-2) кешкі (ауысымды) оқу нысанын қоса алғанда, білім беру ұйымдарында бастауыш, негізгі орта және жалпы орта білім беруді және интернат үлгісіндегі ұйымдар арқылы берілетін жалпы орта білім беруді ұсыну сапасын қамтамасыз етеді;

1-3) тірек мектептердің (ресурс орталықтарын) жұмыс істеуін, оның ішінде олардың шағын жинақты мектептермен өзара іс-қимылын қамтамасыз етеді;

2) техникалық және кәсіптік, орта білімнен кейінгі білім берудің сапасын қамтамасыз етеді;»;

мынадай мазмұндағы 6-2) тармақшамен толықтырылсын:

6-2) 30 жылдан астам пайдаланудағы мемлекеттік мектепке дейінгі ұйымдардың, орта, техникалық және кәсіптік, орта білімнен кейінгі және қосымша білім беру ұйымдарының авариялық жай-күйіне әрбір 5 жыл сайын зерттеп-қарауды, сондай-ақ сейсмикалық қауіпті өңірлерде орналасқан мемлекеттік мектепке дейінгі ұйымдардың, орта, техникалық және кәсіптік, орта білімнен кейінгі және қосымша білім беру ұйымдарының сейсмикалық орнықтылығына зерттеп-қарауды қамтамасыз етеді;»;

12-1), 13-2), 14), 15) және 24-2) тармақшалар мынадай редакцияда жазылсын:

«12-1) жыл сайын 1 тамызға дейін аудандарда (облыстық маңызы бар қалаларда) орналасқан, мектепке дейінгі даярлықтың жалпы білім беретін оқу бағдарламаларын іске асыратын білім беру ұйымдарына, мемлекеттік орта білім беру ұйымдарына және білім беру саласындағы уәкілетті орган белгілеген сомадан аспайтын көлемде мемлекеттік білім беру тапсырысы орналастырылатын жеке білім беру ұйымдарына оқу жылына білім беру органдары болжайтын көлемде оқулықтар мен оқу-әдістемелік кешендерді, көркем әдебиеттерді сатып алуды және жеткізуді ұйымдастырады;»;

«13-2) мектепке дейінгі тәрбие мен оқытуды ұсыну сапасын қамтамасыз етеді, оның ішінде Қазақстан Республикасының заңнамасында белгіленген тәртіппен қалалардағы аудандарда, облыстық және аудандық маңызы бар қалаларда, кенттерде, ауылдарда, ауылдық округтерде мектепке дейінгі тәрбие мен оқыту ұйымдарында медициналық қызмет көрсетуді ұйымдастырады;

14) облыстық және аудандық (облыстық маңызы бар қала) деңгейлерде жүзеге асырылатын балаларға қосымша білім берудің сапасын қамтамасыз етеді;

15) бюджет қаражаты есебінен қаржыландырылатын мемлекеттік білім беру ұйымдарының кадрларын қайта даярлауды және қызметкерлерінің біліктілігін арттыру сапасын қамтамасыз етеді;»;

«24-2) мемлекеттік білім беру ұйымдарының сапалы кадрлық қамтамасыз етілуін жүзеге асырады;»;

24-7) тармақша алып тасталсын;

24-8) тармақша мынадай редакцияда жазылсын:

«24-8) дуалды оқыту бойынша білікті жұмысшы кадрлар мен орта буын мамандарын даярлау сапасын қамтамасыз етеді;»;

3-тармақта:

3) тармақшадағы «беруді ұйымдастырады және қамтамасыз етеді» деген сөздер «беруді ұсыну сапасын ұйымдастырады және қамтамасыз етеді» деген сөздермен ауыстырылсын;

4) тармақшадағы «алуды қамтамасыз етеді» деген сөздер «беру сапасын қамтамасыз етеді» деген сөздермен ауыстырылсын;

9) және 10) тармақшалар мынадай редакцияда жазылсын:

«9) жыл сайын 1 тамызға дейін мемлекеттік орта білім беру ұйымдарына және білім беру саласындағы уәкілетті орган белгілеген сомадан аспайтын көлемде мемлекеттік білім беру тапсырысы орналастырылатын жеке білім беру ұйымдарына, сондай-ақ техникалық және кәсіптік білімнің білім беру бағдарламаларын, мамандандырылған жалпы білім беретін және арнайы оқу бағдарламаларын іске асыратын білім беру ұйымдарына оқулықтар мен оқу-әдістемелік кешендер сатып алуды және жеткізуді ұйымдастырады;

10) балаларға арналған қосымша білім беруді ұсыну сапасын қамтамасыз етеді;»;

мынадай мазмұндағы 12-1) және 12-2) тармақшалармен толықтырылсын:

«12-1) Қазақстан Республикасының заңнамасына сәйкес Білім беру инфрақұрылымын қолдау қорының қаражаты есебінен орта білім беру объектілерін салуды, реконструкциялауды қамтамасыз етеді;

12-2) 30 жылдан астам пайдаланудағы мемлекеттік мектепке дейінгі ұйымдардың, орта, техникалық және кәсіптік, орта білімнен кейінгі және қосымша білім беру ұйымдарының авариялық жай-күйін әрбір 5 жыл сайын зерттеп-қарауды, сондай-ақ сейсмикалық қауіпті өңірлерде орналасқан мемлекеттік мектепке дейінгі ұйымдардың, орта, техникалық және кәсіптік, орта білімнен кейінгі және қосымша білім беру ұйымдарының сейсмикалық орнықтылығына зерттеп-қарауды қамтамасыз етеді;»;

18) тармақша мынадай редакцияда жазылсын:

«18) кадрларды қайта даярлау және бюджет қаражаты есебінен қаржыландырылатын мемлекеттік білім беру ұйымдары қызметкерлерінің біліктілігін арттыру сапасын қамтамасыз етеді;»;

24-2) тармақша алып тасталсын;

25-4) тармақшасы мынадай редакцияда жазылсын:

«25-4) мемлекеттік білім беру ұйымдарының кадрлық қамтамасыз етілу сапасын қамтамасыз етеді;»;

4) 7-баптың 2-тармағы мынадай редакцияда жазылсын:

«2. Білім беру саласындағы ақпараттандыру объектілері оның ішінде техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білім беру ұйымдары іске асыратын білім беру бағдарламаларының тізілімдерін, білім беру мониторингінің деректерін, әкімшілік деректерді және білім беру саласындағы уәкілетті орган мен жоғары білім беру саласындағы уәкілетті орган, жергілікті атқарушы органдар, білім беру ұйымдары өз қызметін жүзеге асыру процесінде алған өзге де деректерді қамтиды.

Білім беру саласындағы уәкілетті органмен ғылым және жоғары білім беру саласындағы уәкілетті орган Қазақстан Республикасының дербес деректер және оларды қорғау туралы заңнамасында белгіленген тәртіппен ақпараттандыру объектілерінің мәліметтеріне азаматтардың ашық қолжетімділігін қамтамасыз етуге міндетті.»;

5) мынадай мазмұндағы 8-3-баппен толықтырылсын:

«8-3-бап. Мемлекеттік мектепке дейінгі ұйымдар, орта, техникалық және кәсіптік, орта білімнен кейінгі білім беру ұйымдары қызметкерлерінің штат саны

Мемлекеттік мектепке дейінгі ұйымдардың, орта, техникалық және кәсіптік, орта білімнен кейінгі білім беру ұйымдарының штат саны мемлекеттік білім беру ұйымдары қызметкерлерінің үлгілік штаттарында айқындалады.

Мемлекеттік мектепке дейінгі ұйымдардың, орта, техникалық және кәсіптік, орта білімнен кейінгі білім беру ұйымдарының бірінші басшылары штат санын және штат кестесін бекітеді.

Штат санының бекітілген лимиті шеңберінде бірінші басшылар білім беру саласындағы уәкілетті орган айқындайтын тәртіппен штат кестесін өзгертуге құқылы.»;

6) 9-1-баптың 5-тармағында «мамандандырылған» деген сөзден кейін «(бағдарламалық)» деген сөзбен толықтырылсын;

 7) 17-баптың 2-тармағының 1) тармақшасы және 2) тармақшасының екінші абзацтары және 6-тармағы мынадай редакцияда жазылсын:

 «Білім беру бағдарламаларының мазмұны жалпы білім беретін, жалпы гуманитарлық, жалпы кәсіптік, арнайы пәндерді зерделеуді, өндірістік оқыту мен кәсіптік практикадан өтуді немесе жалпы білім беретін пәндер модулін және жалпыға міндетті, базалық және кәсіптік модульдерге интеграцияланған, жалпы гуманитарлық, жалпы кәсіптік, арнайы пәндер зерделеуді, оқу нәтижелеріне бағдарланған жұмысша біліктілігін беріле отырып өндірістік оқыту мен кәсіптік практикадан өтуді көздейді»;

 «Білім беру бағдарламаларының мазмұны жалпы білім беретін, әлеуметтік-экономикалық, жалпы гуманитарлық, жалпы кәсіптік, арнайы пәндерді зерделеуді, өндірістік оқыту мен кәсіптік практикадан өтуді немесе жалпы білім беретін пәндер модулін және жалпыға міндетті, базалық және кәсіптік модульдерге интеграцияланған әлеуметтік-экономикалық, жалпы гуманитарлық, жалпы кәсіптік, арнайы пәндерді зерделеуді оқу нәтижелеріне бағдарланған, «орта буын маманы» біліктілігі және (немесе) жұмысшы біліктіліктері беріле отырып, өндірістік оқыту мен кәсіптік практикадан өтуді көздейді.»;

 «6. Дуалды оқыту пайдаланылатын техникалық және кәсіптік білім берудің білім беру бағдарламалары білім беру ұйымдарында теориялық оқытуды және кәсіпорын (ұйым) базасында өндірістік оқыту, кәсіптік практика нысанында жалпы кәсіптік, арнайы пәндердің және (немесе) базалық, кәсіптік модульдердің оқу уақыты көлемінің кемінде алпыс пайызын көздейді.»;

8) 30-баптың 1-тармағы мынадай мазмұндағы екінші бөлікпен толықтырылсын:

«Қазақстан Республикасының аумағында балаларды мектепке дейінгі ұйымдарға қабылдау білім беру саласындағы ақпараттандыру объектілері арқылы жолдамаларды есепке алудың, кезектіліктің және берудің бірыңғай базасы арқылы жүзеге асырылады.»;

 9) 31-баптың 2-тармағындағы «лицей,», деген сөзден кейін «желілік және» деген сөздермен толықтырылсын;

 10) 37-2-бап мынадай мазмұндағы 3-тармақпен толықтырылсын:

 «3. Медициналық, фармацевтикалық және педагогикалық білім беру бағдарламаларын іске асыруды жүзеге асыратын техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білім беру ұйымдарында қашықтықтан оқытуға жол берілмейді.»;

 11) 38-баптың 5-тармағы мынадай мазмұндағы екінші бөлікпен толықтырылсын:

 «Практика базалары болып табылатын кәсіпорындар (ұйымдар) өндірістік практикадан өту кезінде бітіруші курстардың білім алушысына Қазақстан Республикасының заңнамасына сәйкес еңбекақы төлеуді жүзеге асыра алады.»;

 12) 39-бапта:

 3 тармақтың 3) тармақшасы мынадай редакцияда жазылсын:

 «3) білім беру бағдарламаларының тізіліміне енгізілген техникалық және кәсіптік, орта білімнен кейінгі білімнің білім беру бағдарламалары бойынша білім беру қызметімен айналысуға лицензиясы бар және мемлекеттік аттестаттаудан өткен білім беру ұйымдары;»;

 мынадай мазмұндағы 9 тармақпен толықтырылсын:

 «9. Техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білім беру ұйымдарында қорытынды аттестаттаудан өткен білім алушыларға білім туралы құжатпен бір мезгілде Қазақстан Республикасының заңнамасында көзделген тәртіппен және нысанда олардың практикалық дағдылар мен құзыреттерді меңгергенін растайтын құжат берілуі мүмкін.»;

 13) 43 баптың 3 тармағы мынадай мазмұндағы 2-6), 19), 20), 21) және 22) тармақшалармен толықтырылсын:

«2-6) білім беру ұйымдарында ұялы байланыстың абоненттік құрылғысын пайдалану саясатын бекіту;»;

«19) білім беру сапасының мәдениетін қалыптастыруды қамтамасыз ету және сапаны ішкі қамтамасыз ету жүйесін құру.»;

20) білім беру ұйымдарында:

зорлық-зомбылықты насихаттайтын;

діни сипаттағы;

балаларды өз өміріне және (немесе) денсаулығына қатер төндіретін іс-әрекеттер жасауға, оның ішінде суицидке итермелейтін іс-әрекеттер;

балаларды қоғамға жат және құқыққа қарсы әрекеттерге итермелейтін;

қазақстандық қоғамның мәдени, адамгершілік және рухани құндылықтарына сәйкес келмейтін;

оқу процесіне жатпайтын өзге де ақпараттың таралуына жол бермеу жөнінде шаралар қабылдау;

21) ақылы қызметтерден алынған кірістер есебінен өндірістік оқытудан және кәсіптік практикадан өту кезеңінде білім алушыларды кәсіпорындарда (ұйымдарда) ерікті негізде жазатайым оқиғалардан сақтандыру;

22) білім беру ұйымының ішкі тәртіптеме қағидаларын сақтау.»;

14) 45-баптың 1-тармағы мынадай мазмұндағы екінші бөлікпен толықтырылсын:

«Педагогтерді мемлекеттік мектепке дейінгі ұйымдарға, орта, техникалық және кәсіптік, орта білімнен кейінгі және қосымша білім беру ұйымдарына жұмысқа қабылдау білім беру саласындағы уәкілетті орган айқындаған білім беру саласындағы ақпараттандыру объектісі арқылы жүзеге асырылады.»;

15) 47-бап мынадай мазмұндағы 10-1-тармақпен толықтырылсын:

«10-1. Қысқа мерзімді оқу жоспарларында оқу мақсаттарында көзделген жағдайларды қоспағанда, білім алушылар мен тәрбиеленушілердің оқу процесі кезінде орта білім беру ұйымдарында ұялы байланыстың абоненттік құрылғысын пайдалануына жол берілмейді.»;

16) 49-бапта:

1-тармақ 5) тармақшасындағы «алуына құқығы бар.» деген сөздер «алуына;» деген сөзбен ауыстырылып, мынадай мазмұндағы 6) тармақшамен толықтырылсын:

«6) оқу жетістіктерінің ағымдағы бағаларына және баланың үй тапсырмасына тегін электрондық қолжетімділікті алуына құқығы бар.»;

2-тармақ мынадай мазмұндағы 1-1) тармақшамен толықтырылсын:

«1-1) балалардың ұялы байланыстың абоненттік құрылғысын уақытша пайдалануына, сондай-ақ балалардың өз денсаулығы мен дамуына зиян келтіретін ақпаратты орналастыратын интернет-ресурстарға қарауына бақылауды жүзеге асыруға;»;

мынадай мазмұндағы 4-тармақпен толықтырылсын:

«4. Бастауыш, негізгі орта, жалпы орта, техникалық және кәсіптік, техникалық білім беру ұйымдарында білім алушыларды белгілі бір академиялық кезеңге (семестрге немесе оқу жылына) басқа білім беру ұйымына (ел ішінде немесе шетелде) ауыстыру заңнамаға сәйкес және ата-аналар мен және өзге де заңды өкілдерінің жазбаша келісімімен, сондай-ақ міндетті түрде игерілген оқу нәтижелерін (модульдер), оқу бағдарламаларын, пәндерді академиялық кредиттер түрінде қайта тапсыра отырып және/немесе басқа білім беру ұйымында оқуды жалғастыру үшін жүзеге асырылады.»;

17) 55-бапта:

7-тармақта:

2) және 3) тармақшалар мынадай редакцияда жазылсын:

«2) білім алушылардың білім жетістіктерін бағалау әдіснамасы мен мониторинг құралдарын әзірлейді;

3) білім алушылардың жауаптарына мониторинг және өңдеу жүргізеді;»;

мынадай мазмұндағы 4) тармақшамен толықтырылсын:

«4) білім алушылардың білім жетістіктері мониторингінің нәтижелеріне кешенді талдау жүргізеді.»;

18) 57-бапта:

2-тармақта:

бірінші және екінші бөліктер мынадай редакцияда жазылсын:

«2. Техникалық және кәсіптік, орта білімнен кейінгі білімнің білім беру бағдарламаларын іске асыратын заңды тұлғалардың білім беру саласындағы қызметін лицензиялау білім беру бағдарламаларының тізіліміне енгізілген, әскери, арнаулы оқу орындары үшін мамандықтардың топтары бойынша іске асырылатын білім беру бағдарламалары шегінде біліктіліктер көрсете отырып, мамандықтар бойынша жүргізіледі.

Бұл ретту білім беру қызметімен айналысуға арналған лицензияға қосымшада техникалық және кәсіптік, орта білімнен кейінгі білім біліктіліктерінің сыныптауышына және білім беру бағдарламаларының тізіліміне сәйкес біліктіліктер көрсетіле отырып, мамандықтың коды, атауы көрсетіледі.»;

мынадай мазмұндағы үшінші бөлікпен толықтырылсын:

«Бұл ретте әскери, арнаулы оқу орындары үшін білім беру қызметімен айналысуға арналған лицензияға қосымшада техникалық және кәсіптік, орта білімнен кейінгі білім беру мамандықтары мен біліктіліктерінің сыныптауышына сәйкес мамандықтар топтары бойынша мамандықтың коды, атауы көрсетіледі.»;

4-тармақ мынадай редакцияда жазылсын:

«4. Халықаралық мектептер мәртебесі бар филиалдар арқылы білім беру қызметін жүзеге асыратын лицензиатты қоспағанда, бастауыш, негізгі орта, жалпы орта, техникалық және кәсіптік, орта білімнен кейінгі, рухани білім берудің білім беру бағдарламалары бойынша білім беру қызметімен айналысуға лицензияның және (немесе) лицензияға қосымшаның қолданысы лицензиаттың (заңды мекенжайына сәйкес) тіркелген орны бойынша әкімшілік-аумақтық бірліктің шегімен шектеледі. Лицензияға қосымша білім беру ұйымының әрбір объектісіне лицензия берілген немесе беріліп жатқан қызметтің кіші түрі (түрлеріне) рұқсат бақылауы жүзеге асырыла отырып, қызметті жүзеге асырудың нақты мекенжайы көрсете отырып беріледі.

Жоғары және жоғары оқу орнынан кейінгі білім беру саласындағы білім беру қызметімен айналысуға лицензияның және (немесе) лицензияға қосымшаның қолданысы лицензиаттың (заңды мекенжайына сәйкес) тіркелген орны бойынша әкімшілік-аумақтық бірліктің шегімен шектеледі.»;

19) 63-бап мынадай мазмұндағы 3-3-тармақпен толықтырылсын:

«3-3. Осы Заңның 63-бабының 3-2-тармағында көзделген шаруашылық жүргізу немесе жедел басқару құқығындағы мемлекеттік кәсіпорындар ұйымдық-құқықтық нысанындағы техникалық және кәсіптік, орта білімнен кейінгі білімнің білім беру бағдарламаларын іске асыратын білім беру ұйымдары алған кірістер дербес пайдаланылады.»;

20) 64-бап мынадай мазмұндағы 3-3-тармақпен толықтырылсын:

«3-3. Өздеріне тиесілі мүліктік кешендері бар мемлекеттік орта, техникалық және кәсіптік, орта білімнен кейінгі білім беру ұйымдары иеліктен шығаруға жатпайды.»;

21) 67-1-бап мынадай мазмұндағы 4 және 5-тармақтармен толықтырылсын:

«4. Техникалық және кәсіптік, орта білімнен кейінгі білімнің білім беру бағдарламалары бойынша берілген білім беру қызметімен айналысуға арналған лицензияның және (немесе) лицензияға қосымшалардың қолданылу мерзімі қызметтің кіші түрі атауының өзгеруіне байланысты 2024 жылғы 1 қаңтарға дейін түскен адамдарды оқыту кезеңіне қолданылады.

5. Техникалық және кәсіптік, орта білімнен кейінгі білімнің білім беру бағдарламалары бойынша берілген білім беру қызметімен айналысуға арналған лицензияны және (немесе) лицензияға қосымшаларды қайта ресімдеген жағдайда, техникалық және кәсіптік, орта білімнен кейінгі білім беру ұйымы қызметінің кіші түрі атауының өзгеруіне байланысты оларға 2024 жылғы 1 қаңтарға дейін қабылданған адамдарға біліктілігі бойынша білім туралы құжат беруге құқылы.».

5. «Назарбаев Университеті», «Назарбаев Зияткерлік мектептері» және «Назарбаев Қоры» мәртебесі туралы» 2011 жылғы 19 қаңтардағы Қазақстан Республикасының Заңына:

10-бап мынадай мазмұндағы 6-тармақпен толықтырылсын:

«6. Зияткерлік мектептер жыл сайын ресми интернет-ресурстарда білім беру қызметі туралы жылдық есепті орналастырады.».

6. «Мемлекеттік мүлік туралы» Қазақстан Республикасының 2011 жылғы 1 наурыздағы Заңына:

140-баптың 2-тармағының бесінші бөлігі мынадай редакцияда жазылсын:

«Шаруашылық жүргізу құқығындағы мемлекеттік кәсіпорындардың ұйымдық-құқықтық нысанындағы орта, техникалық және кәсіптік, орта білімнен кейінгі білім беру ұйымдарын және қазыналық кәсіпорындардың ұйымдық-құқықтық нысанындағы мектепке дейінгі, балаларға арналған қосымша білім беру ұйымдарын қоспағанда, коммуналдық мемлекеттік кәсіпорындардың таза кірісінің бір бөлігін аудару нормативін облыстың жергілікті атқарушы органы белгілейді.».

7. «Дене шынықтыру және спорт туралы» Қазақстан Республикасының 2014 жылғы 3 шілдедегі Заңына:

15-баптың 2-тармағы мынадай редакцияда жазылсын:

«2. Дене тәрбиесі мектепке дейінгі ұйымдарда, орта, техникалық және кәсіптік, орта білімнен кейінгі білім беру ұйымдарында, сондай-ақ жоғары білім беру бағдарламаларын іске асыратын жоғары және (немесе) жоғары оқу орнынан кейінгі білім беру ұйымдарында бірінші және екінші оқу жылдарында білім алушылар үшін аптасына кемінде үш сағат көлемінде жүргізіледі.

Спорттағы дарынды балаларға арналған мамандандырылған мектеп-интернаттардың, олимпиадалық резервтегі мамандандырылған мектеп-интернат-колледждердің білім алушылары мен тәрбиеленушілері дене тәрбиесі сабақтарынан босатылады.».

8. 2019 жылғы 27 желтоқсандағы «Педагог мәртебесі туралы» Қазақстан Республикасының Заңына:

1) 1-баптың 3) тармақшасы мынадай редакцияда жазылсын:

«3) педагогтік әдеп жөніндегі кеңес – педагогтердің педагогтік әдепті сақтауы мәселелерін қарайтын, білім беру ұйымдарында және білім беру саласындағы уәкілетті орган ведомствосының аумақтық органдарында құрылатын алқалы орган;»;

2) 12-бап мынадай мазмұндағы 1-1-тармақпен толықтырылсын:

«1-1. Мемлекеттік мекемелер мен қазыналық кәсіпорындар шаруашылық жүргізу құқығындағы мемлекеттік кәсіпорындарға қайта ұйымдастырылған жағдайда педагогтерге мемлекеттік тұрғын үй қорынан тұрғын үй беру кезектілігінің сақталуына кепілдік беріледі.»;

3) 16-бапта:

1-тармақ мынадай редакцияда жазылсын:

«1. Педагогтік әдеп жөніндегі кеңестің қызметі білім беру саласындағы уәкілетті орган бекітетін педагогтік әдеп жөніндегі кеңестің жұмысын ұйымдастырудың үлгілік қағидалары негізінде жүзеге асырылады.»;

2-тармақтың екінші бөлігі мынадай редакцияда жазылсын:

«Педагогті тәртіптік жауаптылыққа тарту туралы шешім - білім беру ұйымы басшысының актісімен, білім беру ұйымының басшысын тәртіптік жауаптылыққа тарту туралы шешім педагогтік әдеп жөніндегі кеңестің ұсынымы ескеріле отырып, білім беруді басқару органы басшысының актісімен қабылданады.».

2-бап. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

**Қазақстан Республикасының**

 **Президенті**